CELEX: 32013R0876
Language: et
Date: 2013-05-28 00:00:00
Title: Komisjoni delegeeritud määrus (EL) nr 876/2013, 28. mai 2013 , millega täiendatakse Euroopa Parlamendi ja nõukogu määrust (EL) nr 648/2012 seoses kesksete vastaspoolte kolleegiumeid käsitlevate regulatiivsete tehniliste standarditega  EMPs kohaldatav tekst

13.9.2013   
            
            
               ET
            
            
               Euroopa Liidu Teataja
            
            
               L 244/19
            
         KOMISJONI DELEGEERITUD MÄÄRUS (EL) nr 876/2013,
   28. mai 2013,
   millega täiendatakse Euroopa Parlamendi ja nõukogu määrust (EL) nr 648/2012 seoses kesksete vastaspoolte kolleegiumeid käsitlevate regulatiivsete tehniliste standarditega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 4. juuli 2012. aasta määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta, (1) eriti selle artikli 18 lõiget 6,
   ning arvestades järgmist:
   
               (1)
            
            
               Selleks et tagada kolleegiumide järjepidev ja ühtne toimimine kogu liidus, tuleb kindlaks määrata kesksete vastaspoolte kolleegiumides osalemise kord, et hõlbustada määruses (EL) nr 648/2012 sätestatud ülesannete täitmist.
            
         
               (2)
            
            
               Sellise keskpanga väljajätmine kolleegiumist, kes emiteerib keskse vastaspoole kliiritavate finantsinstrumentide olulist liidu vääringut, ei mõjuta sellise emiteeriva keskpanga õigust nõuda ja saada teavet vastavalt määruse (EL) nr 648/2012 artikli 18 lõikele 3 ja artiklile 84.
            
         
               (3)
            
            
               Keskse vastaspoole tegevus võib olla teatava emiteeriva keskpanga jaoks oluline sellise keskpanga emiteeritud vääringus kliiritavate finantsinstrumentide mahu seisukohast. Selleks et säilitada kolleegiumi asjakohane suurus, võetakse vääringu olulisuse kindlaksmääramisel seoses emiteeriva keskpanga osalemisega keskse vastaspoole kolleegiumis aluseks kõnealuse vääringu osakaal keskse vastaspoole keskmises avatud kliiritavas positsioonis.
            
         
               (4)
            
            
               Kolleegiumide koosolekute tulemuslikkuse tagamiseks peaks keskse vastaspoole pädev asutus kolleegiumi liikmetega konsulteerides selgelt kindlaks määrama kolleegiumi mis tahes koosoleku või tegevuse eesmärgid. Tõhusa arutelu tekitamiseks tuleks teave kõnealuste eesmärkide kohta koos keskse vastaspoole pädeva asutuse või kolleegiumi muude liikmete koostatud dokumentidega osalejatele edastada aegsasti.
            
         
               (5)
            
            
               Kolleegiumide ülesanne on hõlbustada määruses (EL) nr 648/2012 sätestatud ülesannete täitmist ning kolleegiumi liikmete ülesanded, samuti kolleegiumi ülesehituse, asutamise ja juhtimise on seadusandja sätestanud määruses õigusliku kohustusena, mistõttu on see siduv ja otseselt kohaldatav kõigis liikmesriikides. Kolleegiumi praktilise toimimise tagamiseks peaksid kolleegiumi liikmed sõlmima kirjaliku kokkuleppe. Selleks et tagada standardse kirjaliku kokkuleppe kasutamine kesksete vastaspoolte kolleegiumides, võtta arvesse kolleegiumide tegevuse parimaid tavasid, tagada pädevate asutuste ühtne lähenemisviis ja hõlbustada kesksete vastaspoolte kolleegiumide kiiret asutamist määruse (EL) nr 648/2012 artikli 18 lõikes 1 sätestatud tähtajaks, peaks ESMA andma Euroopa Parlamendi ja nõukogu 24. novembri 2010. aasta määruse (EL) nr 1095/2010 (millega asutatakse Euroopa Järelevalveasutus (Euroopa Väärtpaberiturujärelevalve)) (2) artiklis 16 sätestatud korras välja suunised ja soovitused.
            
         
               (6)
            
            
               Käesoleva õigusakti sätted ei tohiks piirata komisjoni õigust algatada rikkumismenetlus vastavalt ELi toimimise lepingu artiklile 258 ning võtta meetmeid vastavalt ELi toimimise lepingu artiklile 265 ja artikli 271 punktile d.
            
         
               (7)
            
            
               Selleks et tagada õigeaegne ja ajakohastatud teabevahetus kolleegiumi liikmete vahel, peaks kolleegium korrapäraselt koosolekuid korraldama, et kolleegiumi liikmed saaksid arutada korda, strateegiat, protsessi ja mehhanismi, mida keskne vastaspool määruse (EL) nr 648/2012 järgimiseks kohaldab, ja anda omapoolse panuse pädeva asutuse tehtavatesse läbivaatamistesse, samuti arutada pädeva asutuse hinnangut riskide kohta, millele keskne vastaspool on või võib olla avatud ning mida ta võib põhjustada.
            
         
               (8)
            
            
               Tagamaks, et kolleegiumide liikmete seisukohti võetakse nõuetekohaselt arvesse, peaks pädev asutus tegema kõik, et mis tahes erimeelsused nende asutuste vahel, kes saavad kolleegiumi liikmeks, lahendatakse enne kolleegiumi loomist ja toimimist käsitleva kirjaliku lepingu lõplikku vormistamist. Vajaduse korral peaks ESMA vahendamise teel hõlbustama kokkuleppe lõplikku vormistamist.
            
         
               (9)
            
            
               Käesolev määrus põhineb regulatiivsete tehniliste standardite eelnõul, mille Euroopa Väärtpaberiturujärelevalve (ESMA) esitas komisjonile.
            
         
               (10)
            
            
               Enne käesoleva määruse aluseks olevate tehniliste standardite eelnõu esitamist konsulteeris ESMA vajaduse korral Euroopa Pangandusjärelevalvega, Euroopa Süsteemsete Riskide Nõukoguga ja Euroopa Keskpankade Süsteemi liikmetega. Vastavalt määruse (EL) nr 1095/2010 artiklile 10 on ESMA viinud läbi avaliku konsultatsiooni kõnealuste regulatiivsete tehniliste standardite kohta, analüüsinud võimalikku asjaomast kulu ja kasu ning küsinud arvamust määruse (EL) nr 1095/2010 artikli 37 kohaselt loodud väärtpaberituru sidusrühmade kogult,
            
         ON VASTU VÕTNUD KÄESOLEVA MÄÄRUSE:
   Artikkel 1
   Kõige olulisemate vääringute kindlaksmääramine
   1.   Kõige olulisemate liidu vääringute kindlaksmääramisel võetakse aluseks iga vääringu osakaal keskse vastaspoole keskmises avatud positsioonis kauplemispäeva lõpu seisuga kõigi keskse vastaspoole kliiritavate finantsinstrumentide puhul, arvutatuna üheaastase ajavahemiku põhjal.
   2.   Kõige olulisemad liidu vääringud on kolm vääringut, mille lõike 1 kohaselt arvutatud osakaal on kõige suurem, tingimusel et iga vääringu osakaal ületab 10 %.
   3.   Vääringute osakaal arvutatakse aastase ajavahemiku põhjal.
   Artikkel 2
   Kolleegiumide töökorraldus
   1.   Olles määruse (EL) nr 648/2012 artikli 17 lõike 3 kohaselt teinud kindlaks, et taotlus on täielik, edastab keskse vastaspoole pädev asutus määruse (EL) nr 648/2012 artikli 18 lõike 5 kohase kirjaliku kokkuleppe ettepaneku kolleegiumi liikmetele, kes on määratud vastavalt määruse (EL) nr 648/2012 artikli 18 lõikele 2. Kõnealuse kirjaliku kokkuleppega on ette nähtud iga-aastase läbivaatamise kord. Samuti on ette nähtud muudatuste tegemise kord, mille kohaselt võib muutmise igal ajal algatada keskse vastaspoole pädev asutus või kolleegiumi muu liige kolleegiumi nõusolekul käesolevas artiklis sätestatud korras.
   2.   Kui lõikes 1 osutatud kolleegiumi liikmed ei esita märkusi kümne kalendripäeva jooksul, jätkab keskse vastaspoole pädev asutus kirjaliku kokkuleppe vastuvõtmist kolleegiumi poolt ja kolleegiumi asutamist vastavalt määruse (EL) nr 648/2012 artikli 18 lõikele 1.
   3.   Kui kolleegiumi liikmed esitavad seoses lõike 1 kohaselt edastatud kirjaliku kokkuleppe ettepanekuga märkusi, esitavad nad kõnealused märkused koos põhjaliku põhjendusega keskse vastaspoole pädevale asutusele kümne kalendripäeva jooksul. Vajaduse korral koostab keskse vastaspoole pädev asutus läbivaadatud ettepaneku ja kutsub kokku koosoleku lõpliku kirjaliku kokkuleppe sõlmimiseks, võttes arvesse määruse (EL) nr 648/2012 artikli 18 lõikes 1 osutatud tähtaega.
   4.   Pärast kirjaliku kokkuleppe vastuvõtmist loetakse kolleegium asutatuks.
   5.   Kõik kolleegiumi liikmed on seotud käesoleva artikli lõigete 1–3 kohaselt vastu võetud kirjaliku lepinguga.
   Artikkel 3
   Osalemine kolleegiumis
   1.   Kui liikmesriigi pädev asutus, kes ei ole kolleegiumi liige, esitab kolleegiumile teabetaotluse vastavalt määruse (EL) nr 648/2012 artiklil 18 lõikele 3, teeb keskse vastaspoole pädev asutus pärast kolleegiumiga konsulteerimist otsuse selle kohta, kuidas kõige sobivamal viisil esitada teavet asutustele, kes ei ole kolleegiumi liikmed, ja nõuda sellistelt asutustelt teavet.
   2.   Kolleegiumi iga liige määrab ühe osaleja osalema kolleegiumi koosolekutel ja võib määrata ühe asendaja, välja arvatud keskse vastaspoole pädev asutus, kes võib taotleda täiendavate hääleõiguseta osalejate määramist.
   3.   Kui keskpangaks, kes emiteerib kõige olulisemaid liidu vääringuid, on mitu keskpanka, määravad asjaomased keskpangad kolleegiumides osalema ühe esindaja.
   4.   Kui asutusel on õigus osaleda kolleegiumis määruse (EL) nr 648/2012 artikli 18 lõike 2 punktidest c–h rohkem kui ühe punkti alusel, võib ta määrata täiendavad hääleõiguseta osalejad.
   5.   Kui kooskõlas käesoleva artikliga on kolleegiumi liikme nimel mitu osalejat või kui samasse liikmesriiki kuuluvaid kolleegiumi liikmeid on rohkem kui selliste häälte arv, mida kõnealused kolleegiumi liikmed saavad vastavalt määruse (EL) nr 648/2012 artikli 19 lõikele 3 anda, teatab kõnealune kolleegiumi liige või teatavad kõnealused kolleegiumi liikmed kolleegiumile, milline osaleja kasutab hääleõigust.
   Artikkel 4
   Kolleegiumide juhtimine
   1.   Keskse vastaspoole pädev asutus tagab, et kolleegiumi töö hõlbustab määruse (EL) nr 648/2012 kohaste ülesannete täitmist.
   2.   Kolleegium teavitab ESMAt kõigist ülesannetest, mida kolleegium täidab vastavalt lõikele 1. ESMA koordineerib kolleegiumi ülesannete seiret ja tagab, et kolleegiumi eesmärgid on võimalikult palju kooskõlas teiste kolleegiumide eesmärkidega.
   3.   Keskse vastaspoole pädev asutus tagab vähemalt, et
   
               a)
            
            
               kolleegiumi mis tahes koosoleku või tegevuse eesmärgid on selgelt kindlaks määratud;
            
         
               b)
            
            
               kolleegiumi koosolekud või tegevused on tõhusad ning kõiki kolleegiumi liikmeid teavitatakse täielikult nende jaoks olulistest kolleegiumi tegevustest;
            
         
               c)
            
            
               kolleegiumide koosolekute või tegevuse ajakava on kindlaks määratud nii, et nende tulemused aitavad kaasa keskse vastaspoole järelevalvele;
            
         
               d)
            
            
               kesksel vastaspoolel ja muudel peamistel sidusrühmadel on selge arusaam kolleegiumi rollist ja toimimisest;
            
         
               e)
            
            
               kolleegiumi tegevus vaadatakse korrapäraselt läbi ja juhul, kui kolleegium ei toimi tõhusalt, võetakse parandusmeetmeid;
            
         
               f)
            
            
               nähakse ette kolleegiumi liikmete vahelise kriisiohjet käsitleva aastakoosoleku päevakava, vajaduse korral koostöös keskse vastaspoolega.
            
         4.   Kolleegiumi tõhususe ja tulemuslikkuse tagamiseks tegutseb keskse vastaspoole pädev asutus keskse kontaktpunktina igas kolleegiumi praktilise töökorraldusega seotud küsimuses. Keskse vastaspoole pädev asutus täidab vähemalt järgmisi ülesandeid:
   
               a)
            
            
               koostab kolleegiumi liikmete kontaktloendi ning ajakohastab ja levitab seda;
            
         
               b)
            
            
               edastab kolleegiumi koosolekute või tegevuste kava ja dokumendid;
            
         
               c)
            
            
               koostab koosolekute protokollid ja vormistab meetmed;
            
         
               d)
            
            
               haldab kolleegiumi veebisaiti või muud elektroonilist teabevahetusmehhanismi, kui see on olemas;
            
         
               e)
            
            
               vajaduse korral esitab teavet ja toetab erialase töörühma kaudu, et aidata kolleegiumidel täita nende ülesandeid;
            
         
               f)
            
            
               jagab sobival viisil teavet kolleegiumide liikmete vahel.
            
         5.   Kolleegiumi koosolekute sageduse määrab keskse vastaspoole pädev asutus, võttes arvesse keskse vastaspoole suurust, laadi, ulatust ja keerukust, keskse vastaspoole süsteemset mõju jurisdiktsioonide ja valuutade lõikes, keskse vastaspoole tegevuse võimalikku mõju, väliseid asjaolusid ja kolleegiumi liikmete võimalikke taotlusi. Kolleegiumi koosolek korraldatakse vähemalt kord aastas ja kui keskse vastaspoole pädev asutus seda vajalikuks peab, siis ka iga kord, kui tuleb vastu võtta otsus määruse (EL) nr 648/2012 alusel. Keskse vastaspoole pädev asutus korraldab korrapäraselt kohtumisi kolleegiumi liikmete ja keskse vastaspoole kõrgema juhtkonna vahel.
   6.   Artiklis 2 osutatud kirjalikus kokkuleppes määratakse kindaks, et kolleegium on otsustusvõimeline, kui kolleegiumi koosolekul viibib kohal kaks kolmandikku liikmetest.
   7.   Keskse vastaspoole pädev asutus üritab tagada, et kolleegiumi igal koosolekul oleks koos otsuste tegemiseks vajalik nõuetekohane kvoorum. Kui kvoorumit ei ole koos, tagab eesistuja, et mis tahes vajalike otsuste tegemine lükatakse edasi kuni kvoorumi kokkusaamiseni, võttes arvesse määruses (EL) nr 648/2012 sätestatud asjakohaseid tähtaegu.
   Artikkel 5
   Teabevahetus asutuste vahel
   1.   Kolleegiumi iga liige esitab keskse vastaspoole pädevale asutusele õigel ajal kogu teabe, mida on vaja kolleegiumi toimimiseks ja selliste peamiste tegevuste teostamiseks, milles asjaomane liige osaleb. Keskse vastaspoole pädev asutus esitab õigel ajal samalaadset teavet kolleegiumide liikmetele.
   2.   Keskse vastaspoole pädev asutus esitab kolleegiumile vähemalt järgmise teabe:
   
               a)
            
            
               keskse vastaspoole konsolideerimisgrupi struktuuri ja omandisuhete olulised muutused;
            
         
               b)
            
            
               keskse vastaspoole kapitali taseme olulised muutused;
            
         
               c)
            
            
               organisatsiooni struktuuri, kõrgema juhtkonna ning menetluste või korra muutused, kui need mõjutavad oluliselt üldjuhtimist või riskijuhtimist;
            
         
               d)
            
            
               keskse vastaspoole kliirivate liikmete loetelu;
            
         
               e)
            
            
               keskse vastaspoole üle järelevalvet teostavate asutuste andmed, sealhulgas kõnealuste asutuste vastutusala mis tahes muutused;
            
         
               f)
            
            
               teave mis tahes selliste oluliste ohtude kohta, mis võivad pärssida keskse vastaspoole suutlikkust järgida määrust (EL) nr 648/2012 ning asjaomaseid delegeeritud õigusakte ja rakendusakte;
            
         
               g)
            
            
               probleemid, millel võib olla oluline ülekanduv mõju;
            
         
               h)
            
            
               tegurid, mis osutavad võimalikule suurele negatiivse mõju ülekandumise ohule;
            
         
               i)
            
            
               keskse vastaspoole finantsseisundi olulised muutused;
            
         
               j)
            
            
               varajased hoiatused seoses võimalike likviidsusprobleemide või oluliste pettustega;
            
         
               k)
            
            
               liikme kohustuste täitmata jätmine ja mis tahes järelmeetmed;
            
         
               l)
            
            
               karistused ja erakorralised järelevalvemeetmed;
            
         
               m)
            
            
               aruanded toimimisega seotud probleemide või aset leidnud vahejuhtumite ning võetud parandusmeetmete kohta;
            
         
               n)
            
            
               korrapärased andmed keskse vastaspoole tegevuse kohta, mille ulatus ja esitamise sagedus lepitakse kokku artiklis 2 kirjeldatud kirjaliku kokkuleppe raames;
            
         
               o)
            
            
               ülevaade peamistest ärilistest ettepanekutest, sealhulgas uutest pakutavatest toodetest või teenustest;
            
         
               p)
            
            
               keskse vastaspoole riskimudeli, stressitestide ja järeltestide muutused;
            
         
               q)
            
            
               muudatused keskse vastaspoole koostalitluskokkulepetes, kui sellised kokkulepped on olemas.
            
         3.   Kolleegiumi liikmete vaheline teabevahetus on kooskõlas liikmete ülesannete ja teabevajadusega. Tarbetu teabe vältimiseks peab teabevahetus olema proportsionaalne ja riskipõhine.
   4.   Kolleegiumi liige kaalub kõige tõhusamaid viise teabe esitamiseks, et tagada pidev, õigeaegne ja proportsionaalne teabevahetus.
   5.   Riskihindamise aruanne, mille keskse vastaspoole pädev asutus koostab vastavalt määruse (EL) nr 648/2012 artikli 19 lõikele 1, esitatakse kolleegiumile asjakohase aja jooksul, et kolleegiumi liikmed saaksid selle läbi vaadata ja vajaduse korral seda täiendada.
   Artikkel 6
   Ülesannete vabatahtlik jagamine ja delegeerimine
   1.   Kolleegiumi liikmed lepivad üksikasjalikult kokku mis tahes delegeerimise erikorra ja teistele liikmetele ülesannete vabatahtliku jagamise korra, eelkõige juhul, kui selle tulemusel delegeeritakse liikme põhilised järelevalveülesanded.
   2.   Delegeerimise erikorra ja ülesannete vabatahtliku jagamise korra osalised lepivad üksikasjalikult kokku vähemalt järgmise:
   
               a)
            
            
               sellised konkreetsed tegevused selgelt kindlaks määratud valdkondades, mis antakse üle või delegeeritakse;
            
         
               b)
            
            
               kohaldatavad menetlused ja protsessid;
            
         
               c)
            
            
               iga osalise roll ja vastutusala;
            
         
               d)
            
            
               osaliste vahel vahetatava teabe laad.
            
         3.   Ülesannete jagamise ja delegeerimise eesmärgiks ei ole muuta keskse vastaspoole pädeva asutuse otsustuspädevuse jaotust.
   Artikkel 7
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 28. mai 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 201, 27.7.2012, lk 1.
   
      (2)  ELT L 331, 15.12.2010, lk 84.